SL Uradni list Evropske unije L 116/1

UREDBA KOMISIJE (EU) 2017/776

z dne 4. maja 2017

o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (1), in zlasti člena 37(5) Uredbe,

ob upoštevanju naslednjega:

(1) Tabela 3.1 v delu 3 Priloge VI k Uredbi (ES) št. 1272/2008 vsebuje seznam usklajene razvrstitve in označitve nevarnih snovi na podlagi meril iz delov 2 do 5 Priloge I k navedeni uredbi.

(2) Predlogi za nove, posodobljene ali črtane usklajene razvrstitve in označitve nekaterih snovi so bili v skladu s členom 37 Uredbe (ES) št. 1272/2008 poslani Evropski agenciji za kemikalije (ECHA). Na podlagi mnenj o navedenih predlogih, ki jih je izdal Odbor za oceno tveganja (RAC) pri Evropski agenciji za kemikalije (ECHA), ter na podlagi pripomb zainteresiranih strani je primerno uvesti, posodobiti ali črtati usklajene razvrstitve in označitve nekaterih snovi.

(3) Ocene akutne strupenosti (ATE) se uporabljajo predvsem za določitev razvrstitve v zvezi z akutno strupenostjo za zdravje ljudi tistih zmesi, ki vsebujejo snovi, razvrščene kot akutno strupene. Vključitev usklajenih vrednosti ATE v vnose v Prilogi VI k Uredbi (ES) št. 1272/2008 bi olajšala usklajeno razvrščanje zmesi in zagotovila podporo organom, odgovornim za izvrševanje. Vrednosti ATE, usklajene v skladu s členom 37, bi bilo treba dodati v predzadnji stolpec tabele 3.1 v delu 3 Priloge VI k navedeni uredbi. V skladu s členom 38(1)(e) je treba te vrednosti navesti v mnenjih in sklepih o usklajeni razvrstitvi. Zato bi bilo treba tudi spremeniti naslov stolpca tabele 3.1 v delu 3 in oddelka 1.1.2.3 v delu 1 Priloge VI k Uredbi (ES) št. 1272/2008.

(4) Skladnost z novimi usklajenimi razvrstitvami in izpolnjevanje nove določbe v zvezi z ATE v oddelku 1.1.2.3 v delu 1 Priloge VI k Uredbi (ES) št. 1272/2008 se ne bi smela zahtevati takoj, ker bodo dobavitelji potrebovali določeno obdobje za prilagoditev označevanja in pakiranja snovi in zmesi novim razvrstitvam ter prodajo obstoječih zalog. Navedeno obdobje bodo dobavitelji potrebovali tudi za prilagoditev in uskladitev z drugimi zakonodajnimi obveznostmi, ki izhajajo iz novih usklajenih razvrstitev za snovi, kot so na primer določene v členu 22(f) ali členu 23 Uredbe (ES) št. 1907/2006 Evropskega parlamenta in Sveta (2), v členu 50 Uredbe (EU) št. 528/2012 Evropskega parlamenta in Sveta (3) ali členu 44 Uredbe (ES) št. 1107/2009 Evropskega parlamenta in Sveta (4).

(5) Tabela 3.2 v Prilogi VI k Uredbi (ES) št. 1272/2008, v kateri so navedene usklajene razvrstitve in označitve nevarnih snovi na podlagi meril iz Direktive Sveta 67/548/EGS (5), je bila črtana z učinkom od 1. junija 2017. Zaradi doslednosti bi bilo treba z istim datumom učinka črtati tudi sklice na tabelo 3.2 v delih 1 in 3 Priloge VI k Uredbi (ES) št. 1272/2008. Zaradi jasnosti bi bilo treba tabelo 3.1 v Prilogi VI k Uredbi (ES) št. 1272/2008 preimenovati v tabelo 3 ter ustrezno spremeniti vse sklice na tabelo 3.1 v navedeni prilogi.

(6) Direktiva 67/548/EGS in Direktiva 1999/45/ES Evropskega parlamenta in Sveta (6) sta bili razveljavljeni z učinkom od 1. junija 2015. Zaradi doslednosti bi bilo treba sklice na navedeni direktivi v uvodnem delu ter v delih 1 in 3 Priloge VI k Uredbi (ES) št. 1272/2008 črtati hkrati s spremembami sklicev na tabeli 3.1 in 3.2 v Prilogi VI k navedeni uredbi, in sicer z učinkom od 1. junija 2017, tj. datuma, kot je določen v členu 61(4) Uredbe (ES) št. 1272/2008 in do katerega zmesi, ki so razvrščene, označene in pakirane v skladu z Direktivo 1999/45/ES ter dane na trg pred 1. junijem 2015, ni treba ponovno označiti in pakirati v skladu z Uredbo (ES) št. 1272/2008.

(7) Zato bi bilo treba Uredbo (ES) št. 1272/2008 ustrezno spremeniti.

(8) V skladu s prehodnimi določbami Uredbe (ES) št. 1272/2008, ki omogočajo zgodnejšo prostovoljno uporabo novih določb, bi moralo biti dobaviteljem omogočeno, da nove usklajene razvrstitve uporabijo že pred rokom za uskladitev ter prostovoljno ustrezno prilagodijo označevanje in pakiranje.

(9) Ukrepi iz te uredbe so v skladu z mnenjem odbora, ustanovljenega s členom 133 Uredbe (ES) št. 1907/2006 –

SPREJELA NASLEDNJO UREDBO:

Člen 1

Priloga VI k Uredbi (ES) št. 1272/2008 se spremeni, kakor je določeno v Prilogi k tej uredbi.

Člen 2

1. Ta uredba začne veljati dvajseti dan po objavi v Uradnem listu Evropske unije.

2. Ta uredba se uporablja od 1. decembra 2018.

V Prilogi se točka 1, odstavki (a), (b), (d), (e), (f), (g), (h), (i) in (j) točke 2 ter odstavka (a) in (b) točke 3 uporabljajo od 1. junija 2017.

3. Z odstopanjem od odstavka 2 se lahko snovi in zmesi pred 1. decembrom 2018 razvrščajo, označujejo in pakirajo v skladu z Uredbo (ES) št. 1272/2008, kot je spremenjena s to uredbo.

Ta uredba je v celoti zavezujoča in se neposredno uporablja v vseh državah članicah. V Bruslju, 4. maja 2017 Za Komisijo Predsednik Jean-Claude JUNCKER

(1) UL L 353, 31.12.2008, str. 1.

(2) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(3) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(4) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(5) Direktiva Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (UL L 196, 16.8.1967, str. 1).

(6) Direktiva 1999/45/ES Evropskega parlamenta in Sveta z dne 31. maja 1999 o približevanju zakonov in drugih predpisov držav članic v zvezi z razvrščanjem, pakiranjem in označevanjem nevarnih pripravkov (UL L 200, 30.7.1999, str. 1).